Evli

Evli Oyj (aiemmin Evli Pankki) on pohjoismainen varainhoitaja, joka palvelee niin instituutio-, yritys- kuin yksityisasiakkaita. Sen tuote- ja palveluvalikoima sisältää sijoitusrahastoja, varainhoito- ja pääomamarkkinapalveluita, vaihtoehtoisia sijoitustuotteita, yritysanalyysia sekä yritysjärjestelypalveluita. 

Yhtiön palveluksessa työskentelee noin 300 henkilöä. Yhtiön B-osake on listattu Nasdaq Helsingissä.

 Toiminta 
Evlin toiminta on jaettu kahteen liiketoiminta-alueeseen: varainhoito- ja sijoittaja-asiakkaat sekä neuvonanto- ja yritysasiakkaat. Varainhoito- ja sijoittaja-asiakkaat -segmentti tarjoaa palveluita varakkaille ja vaurastuville yksityishenkilöille ja instituutioille. Kokonaisvaltaiseen tuote- ja palveluvalikoimaan kuuluvat varainhoitopalvelut, Evlin omat ja yhteistyökumppaneiden tarjoamat rahastotuotteet sekä erilaiset pääomamarkkinapalvelut ja vaihtoehtoiset sijoitustuotteet. Neuvonanto- ja yritysasiakkaat -segmentti tarjoaa yritys- ja pääomajärjestelypalveluita, kuten yritysostoihin ja -myynteihin sekä listautumis- ja osakeanteihin liittyviä neuvonantopalveluita. Lisäksi segmentti tarjoaa yritysanalyysiä pörssiyhtiöille.

 Historia 
Carl Ahlström, Henrik Andersin, Roger Kempe ja Thomas Thesleff perustivat Pankkiiriliike Evli Oy:n vuonna 1985. Yhtiö kasvoi 1980–1990-luvuilla nopeasti ja vuosituhannen loppuun mennessä Evli oli Helsingin pörssin lisäksi Tukholman ja Kööpenhaminan pörssin sekä Eurex-johdannaispörssin jäsen. Evlin markkinaosuus oli Helsingin pörssissä noin 15 prosenttia, ja henkilöstöä oli lähes 250 henkilöä. Yhtiö vakiinnutti asemansa toimien esimerkiksi vuonna 2000 pääneuvoantajana seitsemälle Helsingin pörssiin sinä vuonna listautuneista yhteensä 16:sta uudesta yhtiöstä.

Vuonna 2001 yhtiö sai pankkitoimiluvan ja siitä tuli Evli Pankki Oyj, josta muodostui varainhoito- ja investointipankki. Vuosina 2005–2006 pankissa toteutettiin strategiamuutos, minkä seurauksena Evli alkoi keskittyä liiketoiminnassa erityisesti yksilöllisten varainhoitopalvelujen tarjoamiseen. Maunu Lehtimäki nimitettiin Evli Pankin toimitusjohtajaksi vuonna 2006.

Konserni laajeni 2000-luvulla orgaanisen kasvun ja lukuisten yrityskauppojen kautta. Vuonna 2000 Evli laajensi toimintaansa Ruotsiin perustamalla sivuliikkeen Tukholmaan. Baltian maihin Evli laajentui vuonna 2002 ostamalla investointipankki AS Suprema Securitiesin (myöhemmin Evli Securities AS). Samana vuonna yhtiö vahvisti Corporate Finance -liiketoimintaansa ostamalla Suomessa, Ruotsissa ja Tanskassa toimineen Arthur Andersenin Corporate Finance -liiketoiminnan. Vuonna 2007 Evli laajensi tuotevalikoimaansa ostamalla osuuden Evli Alexander Management Oy:stä, joka tarjoaa osakepohjaisten kannustinjärjestelmien hallinnointipalveluita suomalaisille listayhtiöille. Kansainvälinen kasvu jatkui vuonna 2008, kun Evli laajensi toimintaansa Venäjälle hankkimalla omistukseensa 49,9 prosentin osuuden yritysjärjestelyihin liittyviä neuvontapalveluja tarjoavasta, Venäjällä toimivasta Avanko Oy:stä, joka siirtyi vuonna 2011 täysin yhtiön omistukseen.

Vuonna 2009 Evli osti Carnegien Suomen varainhoitotoiminnot ja solmi samalla yhteistyösopimuksen Carnegien kansainvälisten sijoitusrahastojen edustamisesta ja jälleenmyynnistä Suomessa. Pääomamarkkinat-liiketoiminnan vahvistamiseksi yhtiö osti 70 prosenttia osake- ja korkojohdannaisten välityspalveluita tarjoavasta KKM Partners Oy:stä (myöhemmin Evli Optiot Oy) vuonna 2011. Evlin hankittua myös yhtiön vähemmistöosakkeet yhtiö sulautui Evli Pankkiin vuonna 2014. Vuonna 2013 Evli vahvisti varainhoitoliiketoimintaansa ja hankki 91 prosentin omistusosuuden turkulaisesta Aurator Varainhoito Oy:stä.

Vuoden 2015 lopulla Evli ilmoitti listautuvansa Helsingin pörssin päälistalle. Se laski liikkeelle B-osakkeita, joilla on vain vähän äänivaltaa. Äänivaltaisista A-sarjan osakkeista yli puolet on pääomistajien hallussa, joita ovat Henrik Andersin sekä Ingmanin ja Thesleffin perheet. Listautumisannilla se keräsi 14,2 miljoonaa euroa.

Vuonna 2022 Evli Pankki jakautui osittaisjakautumisen kautta uudeksi varainhoitoon keskittyväksi ja listatuksi konserniksi, Evli Oyj:ksi, ja Evli Pankin pankkitoimintaa jatkavaksi yhtiöksi, johon Fellow Finance sulautui ja jonka nimeksi tuli Fellow Pankki Oyj.

Vuoden 2022 loppupuolella Evli ja EAB-konserni yhdistyivät ja muodostivat varainhoitoyhtiö Evli Oyj:n. Järjestelyn myötä EAB Group Oyj ja EAB Varainhoito Oy sulautuivat Evli Oyj:hin. EAB Rahastoyhtiö Oy puolestaan sulautui Evli-Rahastoyhtiö Oy:hyn.

Keväällä 2024 Evli ja pääomasijoitusyhtiö Bregal Milestone solmivat strategisen kumppanuuden Evlin kannustinliiketoimintaan keskittyneen tytäryhtiön, Evli Alexander Incentives Oy:n, liiketoiminnan kasvattamiseksi. Yhtiön nimeksi muutettiin Allshares Oy. Järjestelyn myötä yhtiöstä tuli Evlin osakkuusyhtiö noin 40 prosentin osuudella ja Bregal Milestonesta yhtiön pääomistaja 55 prosentin osuudella.

 Lähteet 
 Evli - Vastuullisuus
 Evli - Historia 
 Evli - Osavuosikatsaukset
 Thomas Thesleff 375 humanistia -sivusto 22.2.2015, Helsingin yliopiston humanistinen tiedekunta.

 Viitteet 

 Aiheesta muualla 
 Evli 

Luokka:Investointipankit
Luokka:Suomalaiset rahastoyhtiöt
Luokka:Entiset suomalaiset pankit
Luokka:Suomalaiset pörssiyhtiöt
Luokka:Helsinkiläiset yritykset